Diari Oficial de la Generalitat Valenciana


Sumari del DOGV 10808, del 10-02-2025 (2025/1821)

RESOLUCIÓ de 4 de febrer de 2025, de la Presidència, per la qual es convoquen subvencions a empreses per a projectes d’innovació de pime (INNOVA-CV) per a l’exercici 2025, amb finançament de la Unió Europea mitjançant el Fons Europeu de Desenvolupament Regional.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10518

Data del DOGV
:   10-02-2025

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2025/1821

CVE
:   ILMD-S-7055-0141

Data del document
:   04-02-2025

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * Institut Valencià de Competitivitat Empresarial
    * legislació
    * ajuda pública
    * empresa naixent
    * ajuda a les empreses

Índex

Preàmbul

Article 1. Objecte de la resolució

Article 2. Termini i manera de presentar les sol·licituds

Article 3. Resolució de la convocatòria

Article 4. Obligacions de les empreses beneficiàries

Article 5. Modificació de la subvenció i reintegrament de les ajudes concedides

Article 6. Pagament de les ajudes

Article 7. Dotació pressupostària

Article 8. Marc normatiu comunitari

Article 9. Transparència i detecció del frau

Disposició final

Annex I. Ajudes per a projectes d’innovació de pimes. Actuació d’innovació de producte (INNOVAProD-CV)

A. Objecte

B. Actuacions susceptibles de suport

C. Requisits generals dels projectes

D. Empreses beneficiàries

E. Característiques de l’ajuda

F. Costos subvencionables

G. Instrucció i avaluació de sol·licituds. Criteris d’avaluació

Annex II. Ajudes per a projectes d’innovació de pimes. Actuació d’innovació de procés (INNOVAProC-CV)

A. Objecte

B. Actuacions susceptibles de suport

C. Requisits generals dels projectes

D. Empreses beneficiàries

E. Característiques de l’ajuda

F. Costos subvencionables

G. Instrucció i avaluació de sol·licituds. Criteris d’avaluació

Annex III. Ajudes per a projectes d’innovació de pimes. Actuació d’innovació en TEICs. (INNOVATeiC-CV)

A. Objecte

B. Actuacions susceptibles de suport

C. Requisits generals dels projectes

D. Empreses beneficiàries

E. Característiques de l’ajuda

F. Costos subvencionables

G. Instrucció i avaluació de sol·licituds. Criteris d’avaluació

PREÀMBUL

Els programes que s’han posat en marxa mitjançant esta resolució s’han elaborat amb la finalitat de desenvolupar les mesures relatives a l’R+D+I empresarial de les estratègies regional i estatal de ciència, tecnologia i innovació i de l’objectiu polític 1 «Una Europa més competitiva i intel·ligent, promovent una transformació econòmica innovadora i intel·ligent i una connectivitat regional a les TIC», del Fons Europeu de Desenvolupament Regional (FEDER), per al període 2021-2027. Entre les estratègies esmentades destaca l’Estratègia Espanyola de Ciència, Tecnologia i Innovació 2021-2027, l’Estratègia d’Especialització Intel·ligent de la Comunitat Valenciana (S3-CV), el Pla d’Acció per a la Transformació del Model Econòmic Valencià i el Pla Estratègic de la Indústria Valenciana. En conseqüència, la convocatòria serà susceptible de ser finançada mitjançant el Programa de la Comunitat Valenciana FEDER 2021-2027.

Com a principal novetat enfront d’edicions anteriors, en esta convocatòria es preveuen desenrotllar aquelles actuacions subvencionables amb un major impacte esperat en el teixit empresarial. A més, amb l’objectiu d’estimular el desenrotllament de projectes innovadors basats en les tecnologies de l’electrònica, la informació i les comunicacions per part de jóvens empreses innovadores, no s’exigirà que estes disposen d’un nombre mínim de treballadors per compte d’altri, atés que es tracta d’empreses de creació recent intensives en coneixement, com, per exemple, les start-ups que naixen de les universitats, en les quals la seua activitat tecnològica inicial generalment la duen a terme els socis promotors; així mateix, es preveu atorgar una puntuació addicional en els criteris de valoració a esta mena d’empreses per a incentivar la seua posada en marxa. En línia amb això, en esta actuació subvencionable s’elimina la limitació del nombre de projectes subvencionables per empresa i es potencia així la posada en el mercat d’un major nombre de solucions tecnològiques innovadores.

La Llei 38/2003, de 17 de novembre, general de subvencions, establix, en l’article 23, que el procediment per a la concessió de subvencions s’iniciarà sempre d’ofici, per mitjà d’una convocatòria aprovada per l’òrgan competent.

Per això, i en virtut del que es disposa en l’article 160.4 de la Llei 1/2015, de 6 de febrer, de la Generalitat, d’hisenda pública del sector públic instrumental i de subvencions, i en l’article 3 de l’Ordre 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes de l’Institut Valencià de Competitivitat Empresarial (IVACE), en matèria d’R+D i innovació empresarial per l’Institut Valencià de Competitivitat Empresarial (IVACE),

RESOLC

*Article 1. Objecte de la resolució*

1. L’objecte de la present resolució és convocar, amb càrrec al pressupost de l’IVACE de l’exercici 2025, la concessió de subvencions a empreses per a la realització de projectes d’innovació, en el marc dels programes següents:

– Ajudes per a projectes d’innovació de producte (INNOVAProD-CV)

– Ajudes per a projectes d’innovació de procés (INNOVAProC-CV)

– Ajudes per a projectes d’innovació en TEIC (INNOVATeiC-CV)

2. Les bases reguladores de la present convocatòria són les aprovades per l’Ordre 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes en matèria d’R+D i innovació empresarial per l’Institut Valencià de Competitivitat Empresarial, IVACE (DOGV 7927, de 29 de novembre de 2016), modificada per l’Ordre 17/2018, de 23 d’octubre, de la Conselleria d’Economia Sostenible, Sectors Productius, Comerç i Treball (DOGV 8410, de 25 d’octubre de 2018), per l’Ordre 11/2022, de 13 d’octubre, de la Conselleria d’Economia Sostenible, Sectors Productius, Comerç i Treball (DOGV 9450, de 17 d’octubre de 2022) i per l'Orde 6/2024, de 4 de desembre, de la Conselleria d'Innovació, Indústria, Comerç i Turisme (DOGV 10682, de 10 de desembre de 2024); en estes bases s’establixen les condicions de les ajudes en el que no preveu esta convocatòria.

*Article 2. Termini i manera de presentar les sol·licituds*

1. La presentació de les sol·licituds s’ajustarà al que s’establix en l’article 5 de l’Ordre 27/2016, de 25 de novembre.

2. El termini de presentació de sol·licituds començarà l'endemà de la publicació de l'extracte d'esta resolució en el *Diari Oficial de la Generalitat Valenciana*  i finalitzarà el 25 de març de 2025 a les 23:59:59 hores.

3. La tramitació tant de la sol·licitud com del procediment en general serà electrònica i requerirà que l’empresa sol·licitant dispose durant totes les fases del procediment d’un certificat de representant d’empresa —o de persona física per als empresaris/àries individuals— emés per l’Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d’Indústria i Turisme.

Així mateix, l’empresa sol·licitant podrà autoritzar una altra persona perquè efectue qualsevol tràmit relacionat amb esta convocatòria sempre que esta autorització conste en el Registre de representants de l’ACCV

(<https://www.accv.es/vl/servicios/ciudadanos-y-autonomos/registro-de-representantes/>).

La tramitació de la sol·licitud, omplida segons el model disponible en el portal d’internet de l’IVACE

([https://www.ivace.es](http://www.ivace.es/)), suposa la signatura d’esta i dels seus annexos, i es presentarà en el registre telemàtic de l’IVACE a través d’esta pàgina web.

4. La presentació de la sol·licitud comporta implícitament l’acceptació de les bases, incloent-hi el que es disposa en esta convocatòria.

5. Juntament amb el formulari de sol·licitud i la memòria del projecte signada electrònicament amb tots els seus annexos, l’empresa sol·licitant haurà d’aportar la documentació següent:

a) Relativa al compliment d’obligacions fiscals i amb la Seguretat Social: només serà necessari presentar la documentació acreditativa d’estar-ne al corrent en cas que s’haja denegat l’autorització a l’IVACE per a obtindre-la per mitjans telemàtics.

b) Relativa al compliment d’obligacions mediambientals: en funció de l’instrument mediambiental al qual estiga acollida, l’empresa haurà d’acreditar fefaentment que es troba al corrent en el compliment d’estes obligacions, referit al moment de la concessió de l’ajuda, en les instal·lacions en les quals vaja a executar-se el projecte, segons instruccions disponibles en el portal d’internet de l’IVACE (<https://www.ivace.es>), apartat de Documentació annexa de la sol·licitud del programa.

c) Relativa al compliment d’obligacions en matèria d’igualtat d’oportunitats: la sol·licitud porta incorporada una declaració responsable relativa a l’obligació de disposar d’un pla d’igualtat registrat, d’acord amb el que es preveu en el Reial decret llei 6/2019, d’1 de març, de mesures urgents per a garantia de la igualtat de tracte i d’oportunitats entre dones i homes en l’ocupació, i en el Reial decret 901/2020, de 13 d’octubre, pel qual es regulen els plans d’igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball. Amb posterioritat, en cas que haja declarat que sí que disposa d’un pla d’igualtat registrat, quan així li ho requerisca l’IVACE, haurà d’acreditar-ho fefaentment, referit al moment de la concessió de l’ajuda.

d) Relativa al compliment del que preveu l’article 13.3 bis de la Llei 38/2003, de 17 de novembre, general de subvencions: l’entitat haurà d’aportar una certificació signada electrònicament sobre el compliment de la Llei 3/2004, de 29 de desembre, per la qual s’establixen mesures de lluita contra la morositat en les operacions comercials. En cas que l’entitat no puga presentar en el Registre Mercantil un compte de pèrdues i guanys abreujat, haurà d’acreditar el compliment dels terminis de pagament referits de manera fefaent, tal com indica l’article 2.11.

e) Relativa al compliment del principi de «no causar un perjudici significatiu al medi ambient (DNSH)», en el sentit establit en l’article 9.4, del Reglament (UE) 2021/1060, del Parlament Europeu i del Consell, de 24 de juny de 2021: l’entitat haurà de presentar una declaració signada electrònicament, segons el model disponible en www.ivace.es.

f) Quan el projecte incloga despeses de contractació de serveis externs per a activitats de consultoria i assistència tècnica, l’empresa haurà d’aportar, al costat de la sol·licitud, una acreditació del compliment de les obligacions relatives a la presentació de tres ofertes, firmades preferentment de manera electrònica, que s’establixen en l’article 4.4. La no presentació de les ofertes —o de l’informe explicatiu que les substituïsca — conforme als requisits exigits, implicarà que la despesa corresponent no es considere subvencionable, sense perjudici que, en el cas que l’ajuda resulte concedida, puga requerir-se que s’acredite, en la justificació, l’execució i el pagament dels treballs.

7. La utilització del certificat electrònic per a tramitar la sol·licitud eximix de l’obligació de presentar la documentació relativa a la personalitat jurídica. L’IVACE podrà obtindre, a través dels registres corresponents, qualsevol informació addicional sobre la personalitat jurídica de l’empresa sol·licitant, llevat que hi conste oposició expressa.

8. No serà necessari aportar cap documentació que ja estiga en poder de l’IVACE sempre que es mantinga vigent i s’aporte una declaració de vigència a este efecte.

9. El procediment per a la concessió de les ajudes serà el de concurrència competitiva. Per tant, no s’admetran les millores voluntàries de la sol·licitud. No obstant això, l’IVACE podrà requerir aclariments sobre aspectes de la sol·licitud que no suposen la reformulació ni la millora d’esta.

10. Amb caràcter previ a la concessió de les ajudes i amb la finalitat de comprovar el compliment dels requisits exigits en les bases reguladores, l’IVACE requerirà a les empreses sol·licitants la presentació de les declaracions de les ajudes *de minimis*  rebudes en un període de tres anys, així com la declaració d’altres ajudes per als mateixos costos subvencionables.

11. En cas que resulte una proposta de concessió a l’empresa superior a 30.000 euros, prèviament a la concessió, IVACE li requerirà perquè, en el cas que no puga presentar en el Registre Mercantil un compte de pèrdues i guanys de manera abreujada, presente una certificació emesa per un auditor inscrit en el Registre oficial d’auditors de comptes relativa al compliment dels terminis de pagament previstos en la Llei 3/2004, de 29 de desembre, segons preveu l’article 13.3.bis de la Llei 38/2003, general de subvencions.

12. Quan la sol·licitud no reunisca els requisits exigits en la Llei 39/2015, d’1 d’octubre, del procediment administratiu comú de les administracions públiques, o no s’hi adjunte la documentació que, d’acord amb esta convocatòria, siga exigible, es requerirà a l’entitat sol·licitant que, en el termini de 10 dies hàbils des de l’endemà de la recepció del requeriment, n’esmene la falta o adjunte els documents preceptius, amb l’advertiment que, si no ho fa, es considerarà que ha desistit de la sol·licitud, amb una resolució prèvia dictada en els termes que preveu la legislació administrativa.

Els requeriments s’efectuaran per mitjans electrònics i s’entendran practicats o rebutjats en els termes que assenyala la Llei 39/2015, d’1 d’octubre, de procediment administratiu comú de les administracions públiques. En este sentit, si transcorren deu dies hàbils sense que s’accedisca al contingut del requeriment, s’entendrà que la notificació s’ha rebutjat i es considerarà que s’ha efectuat el tràmit de la notificació.

13. Es delega en la persona que exercisca la direcció de l’Àrea d’Empreses i Associacions de la Unitat IVACE Innovació la resolució de les incidències produïdes anteriorment a la concessió, especialment les referides a desistiments, canvi d’empresa sol·licitant i canvi de projecte.

*Article 3. Resolució de la convocatòria*

1. La Presidència de l’IVACE serà l’òrgan competent per a dictar les resolucions d’aprovació o denegació de les ajudes corresponents a la present convocatòria, a proposta de la comissió d’avaluació definida en l’article 8 de l’Ordre 27/2016, de 25 de novembre.

2. El termini màxim per a resoldre i notificar la resolució serà de sis mesos, a comptar de l’endemà de la finalització del termini de presentació de sol·licituds. Transcorregut el termini sense que s’haja notificat resolució expressa, les persones sol·licitants entendran desestimades les seues sol·licituds per silenci administratiu, tot això sense perjudici de l’obligació de resoldre expressament que incumbix a l’Administració.

3. La resolució motivada del procediment es notificarà a les empreses interessades via electrònica i les ajudes concedides es publicaran en la Base de dades nacional de subvencions (BDNS), en compliment del que establix la Llei 38/2003, de 17 de novembre, general de subvencions, amb l’expressió de la convocatòria, del programa i el crèdit pressupostari al qual s’imputen, l’empresa beneficiària, la quantitat concedida i l’objectiu o la finalitat de la subvenció.

4. La resolució de concessió o denegació posarà fi a la via administrativa. Es delega en la persona titular de la Direcció General de l’IVACE la resolució dels recursos de reposició.

5. La disposició dels nous conjunts de dades que es generen per la formalització i el desenvolupament de les subvencions atorgades en virtut d’esta convocatòria es tractarà, sempre que siga possible, com a conjunt de dades obertes.

*Article 4. Obligacions de les empreses beneficiàries*

1. Les obligacions de les empreses beneficiàries s’especifiquen en l’article 10 de les bases reguladores de la present convocatòria, sense perjudici de les que preveu l’article 14 de la Llei 38/2003, de 17 de novembre, general de subvencions.

2. La justificació de l’ajuda es realitzarà mitjançant un compte justificatiu, amb l’aportació de justificants de despesa i pagament i informe d’auditor, en la forma exigida en les Instruccions de justificació d’ajudes, aprovades per resolució de la Direcció General de l’IVACE.

a) En tot cas, comprendrà esta documentació:

– Informe final d’execució que reculla de manera detallada les activitats dutes a terme.

– Relació de despeses de l’activitat omplida mitjançant l’aplicació Justific@, accessible des de <https://www.ivace.es>.

– Justificants de despesa i pagament, incloent-hi, en el cas de despeses corresponents a serveis externs, una còpia dels informes o la documentació equivalent per a acreditar la prestació del servei. En el cas de factures imputades parcialment al projecte, un informe explicatiu del criteri emprat.

– Informe de persona auditora o empresa inscrita en el Registre oficial d’auditors de comptes (ROAC), d’acord amb l’Ordre EHA/1434/2007, de 17 de maig, per la qual s’aprova la norma d’actuació dels treballs de revisió de comptes justificatius de subvencions en l’àmbit del sector públic estatal (BOE 125, de 25 de maig de 2007), acompanyada d’un llistat de comprovació del compliment de requisits segons el model previst en les Instruccions de justificació d’ajudes.

– Declaració actualitzada de les ajudes *de minimis*, així com d’altres ajudes per als mateixos costos subvencionables.

b) Els pagaments s’hauran de dur a terme mitjançant una entitat financera, i s’haurà de justificar presentant una còpia de l’extracte bancari que acredite l’eixida efectiva dels fons juntament amb una còpia del justificant de pagament. Només s’admetran quan s’acredite el pagament per la totalitat de la despesa corresponent dins del període que establix l’apartat 3 d’este article. En qualsevol cas, en queden exclosos els pagaments en efectiu o per caixa.

c) En cas que l’ordre de transferència i/o l’anotació de l’extracte bancari siguen globals i, per tant, es referisquen a diversos justificants de despesa, relacionats o no amb el projecte, serà necessari adjuntar-ne una relació detallada en què apareguen l’empresa destinatària, la identificació del justificant de la despesa (el número de la factura i el concepte d’esta) i l’import pagat.

3. Terminis d’execució, justificació i de validesa de justificants de despesa i pagament.

a) El projecte haurà de desenvolupar-se dins del període comprés entre l’1 de gener de 2025 i el 30 de juny de 2026, i s’entendrà que s’ha iniciat quan s’haja produït el primer compromís de despesa ferma i irreversible.

b) Seran subvencionables les despeses incorregudes en la realització del projecte sempre que la data del justificant de despesa es trobe compresa en el període indicat en l’apartat anterior, i almenys un d’estos siga de data posterior a la de sol·licitud de l’ajuda. No obstant això, la despesa derivada de l’informe d’auditoria podrà realitzar-se i pagar-se dins del termini de justificació, això és, fins al 6 d’octubre de 2026.

c) S’admetran els pagaments efectuats posteriorment a l’1 de gener de 2025 i fins a la data de justificació del projecte, sempre que hagen sigut abonats en els terminis de pagament previstos en la normativa sectorial que hi siga aplicable, o, en defecte d’això, en els que establix la Llei 3/2004, de 29 de desembre, per la qual s’establixen mesures de lluita contra la morositat en les operacions comercials.

d) La justificació de l’execució del projecte haurà de presentar-se amb data límit 6 d’octubre de 2026 com a data límit.

4. Quan la despesa prevista siga igual o superior a 15.000 euros, IVA exclòs, haurà d’aportar l’acreditació d’haver sol·licitat, abans de la contracció de la despesa, com a mínim, tres ofertes de diferents empreses proveïdores sense vinculació ni entre elles ni amb l’empresa sol·licitant de l’ajuda, que són aquelles que responguen a la definició de l’article 68.2 del Reglament de la Llei general de subvencions, aprovat pel Reial decret 887/2006, de 21 de juliol, i, entre les ofertes, haurà de triar la més econòmica. La mateixa obligació serà exigible quan, amb una mateixa empresa proveïdora, la despesa total realitzada en el projecte siga igual o supere, IVA exclòs, la quantia de 15.000 euros; en este cas, haurà de sol·licitar les ofertes abans de la contracció de cadascuna de les despeses.

El compliment d’estes obligacions haurà d’acreditar-se documentalment en el moment de la justificació, excepte en els casos previstos en l’article 2.6.f, en els quals s’haurà d’acreditar en el moment de sol·licitud de l’ajuda.

Excepcionalment, per a les despeses corresponents a serveis o subministraments conclosos i facturats íntegrament amb anterioritat a la sol·licitud de la subvenció, no es requeriran ofertes alternatives.

Les ofertes s’hauran de seleccionar entre entitats amb paràmetres equiparables i hauran de complir els requisits següents:

– Requisits materials: les ofertes hauran d’estar prou detallades, amb l’especificació dels treballs que cal dur a terme i el preu d’estos, que hauran de ser comparables en el contingut.

– Requisits formals: les ofertes hauran d’estar datades i contindre les dades que permeten la identificació correcta de la persona o l’entitat remitent, juntament amb el logotip o el segell de l’entitat.

En cas que no s’opte per l’oferta més econòmica, s’haurà de presentar un informe que justifique per què no s’ha triat esta oferta.

Excepcionalment, en el cas que, per les característiques especials del bé o servei, no hi haja en el mercat un nombre suficient d’entitats que el subministren o el presten, se substituirà la presentació de les tres ofertes d’entitats proveïdores pels documents següents:

1) Un informe explicatiu, signat per la representació legal, sobre les característiques especials del bé o el servei que fan impossible la localització d’un mínim de tres entitats proveïdores d’este. No s’admetrà com a justificant de la no presentació de tres ofertes si el seu argument es basa en:

– Les característiques de l’entitat proveïdora (per exemple: «proveïdora habitual», o «subministradora única», sense que en este cas s’aporten més dades que ho acrediten, etc.).

– Les característiques genèriques del bé o servei (per exemple: «caràcter tecnològic del servei», etc.)

– Les característiques genèriques de l’empresa beneficiària (per exemple: «política de compres implantada i aprovada per la direcció», etc.)

2) Un annex a l’informe explicatiu amb la documentació que acredite la cerca d’entitats proveïdores del bé o el servei.

La no presentació de les ofertes o de l’informe explicatiu que les substituïsca —segons els requisits exigits— implicarà que la despesa corresponent no es considere subvencionable.

5. Altres obligacions:

a) La condició d’entitat beneficiària de l’ajuda implica, d’una banda, assumir la responsabilitat d’informar les parts intervinents en el projecte i la ciutadania del cofinançament d’este pel Fons Europeu de Desenvolupament Regional (FEDER) i per l’IVACE, i la seua acreditació davant d’este organisme, i, d’altra banda, la seua inclusió, si és el cas, en la llista d’operacions regulada en el Reglament (UE) 2021/1060, del Parlament Europeu i del Consell, de 24 de juny de 2021, informació que podrà ser consultada en el portal d’internet que l’Administració habilite a este efecte. Per a complir les obligacions de comunicació i visibilitat comunitària, l’empresa beneficiària ha d’incloure en tots els documents, les accions d’informació i els suports de comunicació —impresos o digitals, llocs web i les seues versions mòbils— els elements següents, disponibles en: <https://www.ivace.es>

– El logotip de l’IVACE.

– L’emblema de la Unió Europea, segons les característiques tècniques establides en el capítol III del títol IV i en l’annex IX del Reglament (UE) 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de Suport Financer a la Gestió de Fronteres i la Política de Visats.

– La declaració «Finançat per la Unió Europea», sense abreujar, que ha d’acompanyar l’emblema de la Unió Europea.

El logotip i l’emblema esmentats han de tindre la mateixa grandària, i, si van acompanyats d’altres logotips, han de tindre com a mínim la mateixa grandària, en altura o en amplària, que el més gran dels altres logotips.

Per a acreditar el compliment d’esta obligació, cal aportar la documentació següent en la justificació del projecte:

– Evidències de les accions de comunicació i publicitat (materials de comunicació, impresos o digitals; llocs web i les seues versions mòbils; informes; escrits; presentacions; documentació de reunions; etc.) que, si és el cas, haja mantingut.

– Una captura de pantalla de la pàgina web, o d’un mitjà electrònic similar, en què conste una referència al projecte subvencionat i al nom del programa.

– Una fotografia del cartell informatiu sobre el projecte, d’una grandària mínima A3, en un lloc ben visible per al públic.

En cas que esta convocatòria siga finançada per la Unió Europea a través d’un programa o fons diferent de l’esmentat, l’IVACE requerirà a l’empresa beneficiària la consignació dels esments específics que pertoquen perquè així ho faça constar en els documents i suports indicats abans en relació amb les obligacions d’informació i publicitat.

b) Complir les obligacions fiscals i amb la Seguretat Social de manera que esta circumstància quede acreditada en el moment previ a l’atorgament de l’ajuda i al del reconeixement de l’obligació per IVACE, en els termes que establisca la normativa vigent en la matèria.

c) Els documents justificatius de les despeses corresponents al projecte subvencionat han de conservar-se durant el període mínim establit en el Reglament (UE) 2021/1060, del Parlament Europeu i del Consell, de 24 de juny de 2021. En este sentit, els documents han de conservar-se bé en forma d’originals o de còpies compulsades d’originals, o bé en suports de dades comunament acceptats, especialment versions electròniques de documents originals o documents existents únicament en versió electrònica.

d) Disposar de llibres comptables i registres diligenciats i altres documents degudament auditats en els termes que exigisca la legislació mercantil, així com els estats comptables.

En l’execució dels projectes s’ha de mantindre, a més, un sistema de comptabilitat separat o un codi comptable adequat en relació amb totes les transaccions relacionades amb el projecte, sense perjudici de les normes de comptabilitat nacional. En este sentit, han de presentar en el compte justificatiu de la subvenció una llista en què en cada anotació que es faça d’una despesa, un pagament o un ingrés i un cobrament en el llibre diari de comptabilitat segons el Pla general comptable (PGC) es reflectisca la quantia d’esta anotació que té relació amb la subvenció concedida, i esta llista ha de reflectir tant el número d’anotació i assentament del llibre diari com el subcompte del PGC i l’import del subcompte que correspon a la subvenció concedida, llevat que les empreses beneficiàries ja disposen d’un sistema de comptabilitat separada que permeta apreciar la traçabilitat referida ací.

e) Facilitar a l’IVACE la informació relativa a indicadors financers, de producció i resultats, que permeten mesurar l’avanç davant de la situació de partida descrita per l’empresa beneficiària en la memòria del projecte a conseqüència de l’execució d’este.

f) Omplir, quan així li ho requerisca l’IVACE, les enquestes destinades a valorar l’impacte del projecte subvencionat.

g) Acreditar de manera fefaent, que l’empresa es trobava al corrent de les seues obligacions mediambientals –referit al moment de la concessió de l’ajuda-– en les instal·lacions en les quals es vaja a executar el projecte, mitjançant l’aportació de la documentació que corresponga segons les instruccions disponibles en la pàgina web de l’IVACE (<https://www.ivace.es>), apartat de Documentació annexa de la sol·licitud del programa.

h) Declarar, en fase de justificació, si hi ha hagut canvis significatius en la realització del projecte que puguen suposar alteracions en el compliment del principi DNSH respecte a les dades presentades en la sol·licitud, així com aportar un certificat del seu compliment emés per part d’una entitat acreditada si així li ho requerix l’IVACE.

*Article 5. Modificació de la subvenció i reintegrament de les ajudes concedides*

1. L’empresa beneficiària ha de dur a terme el projecte objecte de subvenció de la manera que es descriu en la sol·licitud i en la memòria corresponent, i de manera que es complisca la finalitat de l’ajuda, respectar els costos que indica la sol·licitud i pels imports que s’hi especifiquen. No obstant això, si, durant l’execució del projecte, es produïxen circumstàncies excepcionals que en modifiquen el desenvolupament previst, en funció de la seua naturalesa, l’empresa beneficiària podrà sol·licitar:

a) Modificacions en el projecte que alteren aspectes essencials d’este o rellevants en la seua avaluació, incloent-hi, entre d’altres, qualsevol modificació que supose una redistribució entre els imports registrats per concepte de despesa superior al 20 %:

Es requerix la presentació d’una sol·licitud d’autorització prèvia presentada com a màxim 2 mesos després de la data de recepció de la notificació de concessió de la subvenció. En cap cas l’autoritzarà IVACE quan se’n derive una valoració inferior que la que va obtindre el projecte per a l’aprovació.

b) Modificacions en el projecte, que no alteren ni aspectes essencials d’este ni rellevants en la seua avaluació:

No es requerix autorització prèvia de l’IVACE, però sí de motivació adequada i suficient en la memòria justificativa d’execució del projecte, que ha de validar l’IVACE.

c) Ampliació de la data límit d’execució i d’elegibilitat de les despeses:

Es requerix una sol·licitud d’autorització prèvia presentada com a mínim 2 mesos abans del final del termini d’execució del projecte establit prèviament. Podrà acceptar-se sempre que, segons el parer de l’IVACE, siga compatible amb els terminis i els procediments de gestió de la convocatòria.

d) Ampliació de la data límit de justificació i d’elegibilitat dels pagaments:

Es requerix la presentació d’una sol·licitud d’autorització prèvia presentada com a mínim 30 dies naturals abans del final del termini de justificació del projecte establit prèviament. Podrà acceptar-se sempre que, segons el parer de l’IVACE, siga compatible amb els terminis i els procediments de gestió de la convocatòria. La modificació addicional del període d’execució del projecte o d’elegibilitat de les despeses requerirà una autorització conforme al que es preveu en el supòsit c anterior.

2. En la justificació de la despesa podran acceptar-se, a criteri del personal tècnic de l’IVACE, desviacions entre els diferents costos subvencionables, de manera que la disminució d’uns es compense amb l’excés en altres, si bé únicament en les circumstàncies següents:

a) En els costos amb justificació acceptada superior al 80 % del que es preveu en la notificació, la disminució de despesa es podrà compensar fins a arribar al 100 % amb els excessos provinents d’altres costos en els quals s’haja justificat per damunt del que es preveia.

b) Únicament podrà emprar-se per a compensar l’excés d’un cost que, com a màxim, supose el 20 % de la quantitat que calga justificar d’este cost.

c) Els excessos en les partides de despesa de recursos humans no podran utilitzar-se per a compensar altres costos.

d) Els excessos de despeses d'auditoria no podran utilitzar-se per a compensar altres costos, ni es podran utilitzar altres costos per a compensar la disminució de despeses d'auditoria.

e) Els costos la despesa justificada dels quals siga inferior al 80 % del que es preveu en la notificació d’ajuda no admetran compensació.

f) En qualsevol cas, després d’aplicar les possibles compensacions, cap cost quedarà amb una subvenció assignada superior a la que indique la notificació d’ajuda.

g) La compensació entre costos no alterarà en cap cas la naturalesa del projecte.

Qualsevol altre plantejament en la justificació dels costos aprovats del projecte requerirà l’autorització prèvia i expressa de l’IVACE conforme al que es preveu en l’apartat 1 d’este article.

En qualsevol cas, les modificacions resultants dels mecanismes de compensació detallats o aprovades per l’IVACE, no estaran en contradicció amb els requisits exigits per a l’aprovació del projecte i els seran aplicables els límits establits per a cada programa en els annexos de la present resolució.

3. Tota alteració de les condicions que s’hagen tingut en compte per a la concessió i, en general, l’incompliment de les obligacions per part de l’empresa beneficiària, podrà donar lloc a la minoració o al desistiment sense efectes, amb l’exigència, si és el cas, del reintegrament de les quantitats percebudes indegudament i de l’interés de demora des del moment del pagament de la subvenció fins que s’acorde la procedència del reintegrament d’esta.

4. La no presentació de les ofertes o dels informes a què fa referència l’article 2.6.e, o la insuficiència d’estos, donarà lloc a la consegüent minoració o revocació si es produïx en el moment de la justificació.

5. La presentació per part de l’empresa beneficiària d’un percentatge de despeses pagades i acceptades inferior al 60 % de la quantitat total que cal justificar donarà lloc a la revocació de l’ajuda, llevat que tècnicament puga considerar-se que, així i tot, el projecte ha sigut efectivament desenvolupat i no se’n declare la revocació, sinó la minoració.

6. Es delega en la persona titular de la direcció de l’Àrea d’Empreses i Associacions de la Unitat IVACE Innovació, la resolució de les incidències que es produïsquen posteriorment a la concessió, especialment les referides a renúncies, canvi de l’empresa beneficiària, possibles pròrrogues per a l’execució i/o la seua justificació i canvi de projecte; la resolució relativa a les possibles minoracions o de desistiment sense efectes de les subvencions concedides es delega en la persona titular de la Direcció General de l’IVACE.

*Article 6. Pagament de les ajudes*

1. L’IVACE pagarà l’ajuda una vegada s’haja executat el projecte al qual estava destinada, i sempre que haja verificat el compliment de les obligacions exigibles a l’empresa beneficiària.

2. De conformitat amb el que preveu la Llei de pressupostos de la Generalitat per a l’exercici 2025, amb una sol·licitud prèvia de l’empresa beneficiària, l’IVACE podrà anticipar el pagament de la subvenció concedida d’acord amb les condicions següents:

– Microempreses o petites empreses, fins al 75 % de la subvenció concedida.

– Mitjanes empreses, fins al 50 % de la subvenció concedida.

En tots els casos caldrà la constitució d’una garantia del 25 % de l’import que s’anticipa, que haurà de depositar-se davant de la Caixa de Depòsits i Fiances de la Generalitat a València, o en les delegacions de l’Agència Tributària Valenciana (ATV) a Alacant i Castelló.

La grandària d’empresa es determinarà seguint el criteri que preveu l’annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat interior en aplicació dels articles 107 i 108 del Tractat (DO L 187, de 26.06.2014).

*Article 7. Dotació pressupostària*

1. El programa podrà comptar amb finançament de la Unió Europea mitjançant el Fons Europeu de Desenvolupament Regional, fins a un 60 %.

2. D’acord amb el que es disposa en el Decret 193/2024, de 23 de desembre, del Consell, pel qual s’establixen els criteris aplicable de la pròrroga automàtica dels pressupostos de la Generalitat per a 2024, fins a l’entrada en vigor dels pressupostos per a 2025, en el pressupost prorrogat de despeses 2024 per a l’exercici 2025 de l’IVACE, es troba consignat, en la línia pressupostària S1000 Investigació, desenvolupament i innovació empresarial, un import de 86.034.429 euros. La publicació en el *Diari Oficial de la Generalitat Valenciana*  (DOGV) de la Llei de pressupostos de la Generalitat per a l’exercici 2025 podrà suposar una variació de l’import consignat en esta convocatòria, de la qual cosa es donarà compte mitjançant publicació en el DOGV.

El pressupost destinat a cada una de les seues actuacions s’establirà considerant el total destinat al programa i els costos subvencionables de tots els projectes presentats per a esta actuació, d’acord amb la fórmula següent:

[Press. actuació n] = [Press. Programa innovació de pimes INNOVA-CV] x [ costos subvencionables Actuació n] / [ costos subvencionables INNOVA-CV].

Si, després de la distribució del pressupost resultant d’este càlcul entre les sol·licituds susceptibles d’ajuda, hi haguera en alguna de les actuacions una part de pressupost no aplicada, esta diferència podrà de nou distribuir-se proporcionalment entre la resta de les actuacions segons la fórmula anterior.

3. En qualsevol cas es podrà incrementar el finançament quan es produïsca un augment del crèdit disponible procedent d’altres convocatòries en les quals s’hagen resolt sol·licituds per un import inferior a la despesa prevista inicialment, o de les quals es deriven obligacions liquidades o reconegudes per import inferior a l’ajuda que es va concedir en el moment oportú, o bé quan este augment siga conseqüència d’una generació, una ampliació o una incorporació de crèdit.

L’efectivitat de les quanties addicionals queda condicionada a la declaració de disponibilitat del crèdit, a l’aprovació de la modificació pressupostària que corresponga, i a la publicació en la Base de dades nacional de subvencions (BDNS) i els butlletins que pertoque amb caràcter previ a la resolució de concessió. En estos supòsits s’aprovaran les modificacions corresponents de la convocatòria que es publicaran en la Base de dades nacional de subvencions (BDNS) i els butlletins que corresponga, sense necessitat d’obrir un termini addicional per a presentar noves sol·licituds.

*Article 8. Marc normatiu comunitari*

A més del que disposa el preàmbul de l’Ordre 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes en matèria d’R+D i innovació empresarial per l’Institut Valencià de Competitivitat Empresarial (IVACE), hi seran aplicables les disposicions següents:

– Reglament (UE) 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenvolupament Regional, el Fons Social Europeu Plus, el Fons de Cohesió, el Fons de Transició Justa i el Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de suport financer a la gestió de fronteres i la política de visats.

– Reglament (UE) 2021/1058, del Parlament Europeu i del Consell, de 24 de juny de 2021, relatiu al Fons Europeu de Desenvolupament Regional i al Fons de Cohesió.

– La concessió de les ajudes previstes s’acollirà al Reglament (UE) núm. 1407/2013 de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes deminimis (DO L 352, de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, de 07.07.2020), d’ara en avant, Reglament (UE) núm. 1407/2013, modificat pel Reglament (UE) 2023/2831 de la Comissió, de 13 de desembre de 2023 (JKCI-Z-4764-54603), amb les seues modificacions posteriors, o norma que el substituïsca.

– Qualsevol altra normativa que per la matèria li siga aplicable.

*Article 9. Transparència i detecció del frau*

L’entitat beneficiària ha de complir les mesures de transparència i prevenció del frau i aportar la documentació que ho acredite:

a) Mesures de transparència: quan l’import de la subvenció siga superior a 100.000 euros, o quan almenys el 40 % del total dels ingressos anuals de l’entitat beneficiària tinguen caràcter d’ajuda o subvenció pública, caldrà acreditar haver complit la legislació bàsica sobre transparència, aportant una captura de pantalla de la seua pàgina web —o un mitjà electrònic de finalitat similar— en la qual aparega la informació següent:

– Contractes subscrits amb una administració pública, fent esment a les parts, l’objecte, el termini de duració, l’import de licitació i d’adjudicació, el nombre d’empreses licitadores i el procediment utilitzat.

– Els convenis subscrits amb l’Administració pública, amb l’esment a les parts, l’objecte, el termini de duració i les obligacions econòmiques convingudes, així com les possibles modificacions.

– Subvencions i ajudes públiques rebudes, amb la indicació de l’import i la finalitat.

b) Mesures de prevenció del frau:

Les entitats beneficiàries han de tindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinga coneixement de fets que puguen ser constitutius de frau o irregularitat relacionats amb les ajudes previstes en esta convocatòria, podrà posar-los en coneixement per mitjà del canal habilitat a este efecte pel Servei Nacional de Coordinació Antifrau en la pàgina web:

<https://www.igae.pap.hacienda.gob.es/sitios/igae/es-ES/snca/Paginas/inicio.aspx>  i de la bústia «Control antifrau» del portal de l’IVACE (<https://www.ivace.es>).

*Article 10. Tractament de dades de caràcter personal*

La participació en esta convocatòria comportarà el tractament de dades de caràcter personal de les persones sol·licitants per part de l’IVACE.

Així mateix, se l’informa de:

1. Identitat del responsable del tractament: Institut Valencià de Competitivitat Empresarial

2. Finalitat del tractament i tractament(s) afectat(s): atendre la sol·licitud presentada d’acord amb el que s’establix en la convocatòria, en les bases reguladores, en la Llei 38/2003, de 17 de novembre, general de subvencions, i en la normativa de desplegament, i, supletòriament, en la Llei 39/2015, d’1 d’octubre, del procediment administratiu comú de les administracions públiques (vegeu el Registre de les activitats de tractament).

3. Origen de les dades

Les dades personals recaptades procedixen de les sol·licituds presentades per la persona interessada o el seu representant.

4. Registre d’activitats de tractament

<https://cindi.gva.es/documents/533503933/611086525/RATGEN004.pdf>

5. Drets de les persones sol·licitants

a) Drets de les persones interessades. Les persones interessades tenen dret a sol·licitar l’accés a les seues dades personals, a la rectificació o la supressió d’estes, a la limitació del seu tractament o a oposar-se a este. Per a exercir estos drets hauran de presentar un escrit davant de la Subsecretaria de la Conselleria d’Innovació, Indústria, Comerç i Turisme. Caldrà especificar quin d’estos drets se sol·licita que se satisfaça, i si no s’autoritza l’obtenció de dades d’identitat del sol·licitant o, si és el cas, del representant legal, caldrà aportar la corresponent documentació acreditativa de la identitat i la representació. També podran exercir els seus drets de manera telemàtica en l’enllaç següent:

<https://www.gva.es/va/inicio/procedimientos?id_proc=G19970>.

b) Reclamació davant de l’Agència Espanyola de Protecció de Dades. Si les persones interessades entenen que han resultat perjudicades pel tractament de les seues dades o en l’exercici dels seus drets, poden presentar una reclamació davant de l’Agència Espanyola de Protecció de Dades a través de la seu electrònica accessible a través de la pàgina web <https://www.aepd.es/>.

6. Delegat/ada de Protecció de Dades

En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana a través de:

Adreça electrònica: lxq@zxc.gg. Adreça postal: passeig de l’Albereda, 16, 46381 València

7. Més informació de protecció de dades

<https://cindi.gva.es/documents/871663860/980346829/info_proteccion_datos_CIICT_es.pdf>

D’acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, de règim jurídic del sector públic, l’òrgan gestor podrà verificar les dades manifestades per les persones interessades amb la finalitat de comprovar-ne l’exactitud. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i les ajudes que se li han concedit, incloses aquelles a les quals s’aplica la regla *de minimis*, i que la persona sol·licitant no està inhabilitada per a percebre subvencions.

DISPOSICIÓ FINAL

*Primera. Desenvolupament i execució*

Es delega en la persona titular de la Direcció General de l’IVACE per a dictar les resolucions necessàries per al desenvolupament, l’eficàcia i l’execució de la present convocatòria.

*Segona. Entrada en vigor*

La present resolució entrarà en vigor l’endemà de la publicació de l’extracte en el *Diari Oficial de la Generalitat Valenciana*  (DOGV).

Contra esta resolució, que posa fi a la via administrativa, s’hi podrà interposar, en el termini d’un mes, recurs potestatiu de reposició davant de la presidenta de l’IVACE, de conformitat amb el que s’establix en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es considere oportú.

València, 4 de febrer de 2025

María Ángela Cano García

Presidenta

ANNEX I

*Ajudes per a projectes d’innovació de pimes*

Actuació d’innovació de producte (INNOVAProD-CV)

A més de les condicions generals que establixen les bases reguladores i la resolució de convocatòria, seran aplicables per a este programa les condicions que s’indiquen a continuació.

A. Objecte

Projectes d’innovació en el desenvolupament de productes nous que tinguen resultats tangibles al final del termini d’execució del projecte.

B. Actuacions susceptibles de suport

1. Seran subvencionables els projectes d’innovació de producte plantejats en la memòria presentada per les empreses sol·licitants sempre que reunisquen els requisits que preveu l’article 32 de les bases reguladores.

2. Els projectes tindran com a objectiu el desenvolupament i la fabricació de productes nous o una millora significativa dels ja fabricats per l’empresa sol·licitant, sempre que la novetat o millora plantejada represente un avanç rellevant per a l'empresa i que no es trobe disponible de forma generalitzada en el sector al qual pertany l'empresa.

Un producte tindrà la consideració de nou o millorat quan supose una modificació significativa en les seues característiques o en l’ús a què es destina. Inclou les millores significatives d’especificacions tècniques, de components i materials, de programes informàtics integrats, del disseny, de la facilitat d’ús o altres característiques funcionals.

El resultat final del projecte susceptible de suport haurà de concretar-se en la fabricació del producte o en l’obtenció d’un prototip provat en un entorn real. No s'admet la mera adquisició de béns d’equip no vinculada a un projecte de desenvolupament d’un producte nou.

Entre d’altres, no tenen la consideració de producte nou o millorat:

– Les adaptacions a necessitats de clients que no representen característiques significativament diferents dels productes ja oferits per l’empresa.

– Els canvis que no modifiquen la funció, la utilització prevista o les característiques tècniques d’un bé o servei.

– Els canvis periòdics, estacionals o de temporada, així com les modificacions formals de productes ja existents per a diferenciar-los d’altres similars, encara que estes modificacions puguen representar millores.

– La preparació de col·leccions i mostraris.

– Els esforços rutinaris per a millorar la qualitat de productes.

C. Requisits generals dels projectes

1. L’IVACE subvencionarà els projectes d’innovació de producte concretats en la memòria presentada per les empreses sol·licitants sempre que reunisquen els requisits previstos en l’article 32 de les bases reguladores; no seran admissibles els projectes que consistisquen en el desenvolupament d’un producte a mesura per a un únic client.

2. El projecte ha de significar un nou desenvolupament per a l’empresa sol·licitadora i, per tant, no executat anteriorment.

3. El pressupost subvencionable del projecte, calculat com a suma dels imports susceptibles de subvenció, ha de ser igual o superior a 15.000 euros, per la qual cosa no es consideraran els projectes amb un pressupost inferior.

4. El projecte ha d’incloure necessàriament, com a costos subvencionables, despeses de consultoria i assistència tècnica. L’import d’estes despeses haurà de ser, com a mínim, igual o superior a la quantitat inferior de les següents: un 10 % del cost subvencionable total del projecte o 15.000 euros.

5. El projecte objecte d’ajuda ha d’haver-se iniciat a partir de l’1 de gener de 2025, però no ha d’haver conclòs materialment ni haver-se executat íntegrament abans que es presente la sol·licitud.

6. Les inversions subvencionades han de mantindre’s inalterables durant els cinc anys següents al pagament de la subvenció. Este requisit s’incomplirà també si s’incorre en qualsevol de les circumstàncies següents:

a) El cessament, excepte en els casos de fallida no fraudulenta, o la relocalització de l’activitat productiva fora de la Comunitat Valenciana.

b) El canvi en la titularitat de la inversió que proporcione a una empresa o un organisme públic un avantatge indegut.

c) Un canvi substancial que afecte la naturalesa, els objectius o les condicions d’execució del projecte de manera que se’n menyscaben els objectius originals.

7. El projecte haurà d’executar-se en el marc d’un desenvolupament sostenible i de foment de la conservació, la protecció i la millora del medi ambient i haurà de disposar d’un certificat que declare la no afecció del projecte a la denominada Xarxa Natura, espai físic d’especial protecció mediambiental configurat així per la Unió Europea. La tramitació per a obtindre el certificat esmentat la farà l’IVACE basant-se en la ubicació del projecte aportada per l’empresa sol·licitant.

8. El projecte ha d’estar enquadrat en algun dels entorns d’especialització previstos per a l’IVACE en l’àmbit de l’R+D i innovació empresarial de l’estratègia d’especialització intel·ligent de la Comunitat Valenciana (S3CV):

1. Cap a una economia circular i baixa en carboni

2. Economia digital disruptiva

3. Comunitat Valenciana innovadora pel seu origen i destinació

4. Innovació per a les persones

9. Els projectes han de complir els principis horitzontals definits en l’article 9.4 del Reglament (UE) 2021/1060, de 24 de juny, de 2021. A este efecte, de manera general, es considera que les accions previstes en la realització dels projectes finançats per esta convocatòria són compatibles amb el principi DNSH per haver sigut avaluats com a compatibles sota l’MRR, Mecanisme de recuperació i resiliència, i que respecten l'indicat en l'Annex Autoavaluació del compliment del principi de «no causar perjuí significatiu» al medi ambient (DNSH), previst en el marc del Programa Operatiu FEDER 2021-2027 de la Comunitat Valenciana.

D. Empreses beneficiàries

1. Podran tindre la consideració d’empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d’altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior a la data de sol·licitud d’ajuda.

En el cas de cooperatives que no puguen aportar l’esmentat rebut de liquidació de cotitzacions de la Seguretat Social, han d’aportar una certificació en la qual s’acredite, segons el llibre de registre de persones sòcies de la cooperativa, que almenys dues persones són sòcies treballadores des de dos mesos abans de la sol·licitud, així com el rebut de pagament mensual de la quota de la Seguretat Social en el règim especial d’autònom, corresponent al segon mes anterior a la sol·licitud.

En tot cas no han d’incórrer en cap de les prohibicions que s’establixen en l’article 13.2. de la Llei 38/2003, de 17 de novembre, i complir la resta de requisits establits en els articles 4 i 31 de les bases reguladores.

2. Les empreses beneficiàries hauran de desenvolupar activitats enquadrades en algun dels epígrafs de la secció C-Divisions 10 a 33 de la Classificació nacional d’activitats econòmiques (CNAE 2009).

3. Quan l’activitat principal de l’empresa sol·licitant no estiga inclosa en la relació anterior, no podrà ser beneficiària de l’ajuda, llevat que aporte una còpia del formulari de l’Agència Tributària (AEAT) 036/037 d’alta o modificació en el Cens d’empresaris, professionals i retenidors, de data anterior a la sol·licitud ,en el qual figure un codi d’activitat equivalent a algun dels CNAE admesos, segons la correspondència entre IAE i CNAE publicada per l’AEAT, així com informació que quantifique esta activitat. A petició d'IVACE es podrà requerir a l'empresa, un informe d'auditor ROAC que quantifique esta activitat equivalent.

4. A l’efecte d’esta convocatòria, es considerarà pime l’entitat les característiques de la qual s’ajusten al que es disposa en l’annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat interior en aplicació dels articles 107 i 108 del Tractat (DO L 187, 26.06.2014).

E. Característiques de l’ajuda

1. L’ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d’empresa:

– Petita empresa: fins al 45 %

– Mitjana empresa: fins al 35 %

2. L’ajuda està subjecta al règim *de minimis*, fet que suposa que l’ajuda total *de minimis*  concedida a una única empresa no serà superior a 300.000 euros durant qualsevol període de tres anys. A l’efecte de la present convocatòria, s’entendrà per única empresa la definició que s’establix en l’apartat 2 de l’article 2 del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*.

F. Costos subvencionables

1. Conforme al que s’establix en l’article 33 de l’Ordre 27/2016, de 25 de novembre, es consideren subvencionables els costos següents, sempre que estiguen directament relacionats amb les actuacions susceptibles de suport especificades i amb les limitacions que s’establixen a continuació:

a) Serveis externs:

a.1) Serveis de consultoria i assistència tècnica —dels que s’indiquen a continuació— per al desenvolupament, la millora de característiques i posada en producció de productes nous: enginyeria, consultoria tècnica, contractació amb centres d’investigació, disseny, contractació de serveis de laboratoris d’assaig inclosos els necessaris per a marcatge CE o altres formes d’homologació o normalització de productes.

No es consideren en esta tipologia de costos els serveis de proveïdors d’actius si no es justifica suficientment en la sol·licitud, i es documenta posteriorment en la justificació de l’ajuda, que el servei pressupostat com a consultoria és independent del subministrament de l’actiu. Tampoc es consideren elegibles els costos relatius a eines i serveis d’anàlisi estratègica de la innovació tecnològica com la vigilància tecnològica, la prospectiva (o perspectiva) tecnològica i l’anàlisi del mercat potencial.

a.2) Registre de patents, marques, models d’utilitat i dissenys industrials, així com marcatge CE i altres maneres d’homologació. Únicament seran elegibles les despeses relacionades amb registres i homologacions derivats de l’execució del projecte de nou desenvolupament. Per tant, no es consideraran les despeses associades amb altres productes de l’empresa.

b) Adquisició d’actius immaterials:

b.1) Adquisició de patents i llicències: costos de coneixements tècnics i patents adquirits o obtinguts per llicència de fonts externes a preu de mercat, sempre que l’operació s’haja efectuat en condicions de plena competència.

b.2) Programari necessari per al desenvolupament dels nous productes. Es consideraran dins d’este concepte tant llicències de programari com desenvolupament d’aplicacions i costos per ús d’aplicacions vinculades al desenvolupament del projecte.

c) Personal propi: despeses de personal tècnic que participe en el projecte. Es limita el cost horari de personal propi subvencionable a 50 euros/hora com a màxim. A l’efecte de concessió, el cost màxim subvencionable en este concepte serà 50.000 euros.

d) Adquisició d’actius materials: adquisició, o adaptació, i posada en marxa de béns d’equip, motles i matrius, necessàriament relacionats amb la posada en producció de productes nous concordes amb la convocatòria, i de béns d’equip, serveis i subministraments materials necessaris per a elaborar un prototip verificable de la solució desenvolupada. Els actius han de quedar instal·lats en l’establiment productiu de l’empresa beneficiària a la Comunitat Valenciana.

e) Despeses per a l’elaboració de l’informe de revisió de compte justificatiu de la subvenció, per persona auditora o empresa inscrita en el Registre oficial d’auditors de comptes, fins a un import màxim subvencionable de 1.200 euros, IVA exclòs, sempre que este cost s’haja inclòs en el pressupost presentat amb la sol·licitud d’ajuda.

2. No es consideraran subvencionables els béns i els serveis adquirits o prestats per persones, entitats o empreses vinculades amb l’empresa beneficiària, entenent com a tals les que responguen a la definició de l’article 68.2 del Reglament de la Llei general de subvencions, aprovat pel Reial decret 887/2006, de 21 de juliol.

3. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos sobre la renda.

G. Instrucció i avaluació de sol·licituds. Criteris d’avaluació

1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars que indiquen cada un dels apartats del barem següent.

2. Els projectes es prioritzaran atenent els criteris que s’especifiquen a continuació i la ponderació que s’indica sobre un total de 100 punts:

a) Qualitat del projecte. Màxim: 50 punts. Llindar mínim: 20 punts.

– Grau de novetat i complexitat del projecte: 0-20 punts.

Es valorarà el grau de novetat i millora que introduïx el projecte en l’àmbit dels productes habituals de l’empresa i del sector al qual pertany.

– Grau de definició, pla de treball i pressupost: 0-15 punts.

Es valorarà el grau de definició i claredat del projecte, el pla de treball i l’adequació del pressupost als objectius previstos per a la seua correcta execució.

– Metodologia i integració de recursos: 0-15 punts.

Es valorarà que les propostes integren en el projecte diferents disciplines/tècniques/metodologies les aportacions de les quals puguen millorar el producte desenvolupat.

b) Viabilitat tècnica. Màxim: 20 punts. Llindar mínim: 5 punts.

– Capacitat i experiència de l’equip de treball de l’empresa que participa en el projecte: 0-20 punts.

Es valorarà l’adequació de recursos mitjançant la capacitat i l’experiència consolidada dels recursos externs i del personal de l’empresa que participa en el projecte

c) Resultats/impacte esperable del projecte. Màxim: 20 punts – Llindar mínim: 5 punts.

– Impacte econòmic dels resultats del projecte: 0-10 punts.

S’avaluarà la repercussió econòmica prevista per l’aplicació del resultat del projecte, i es valoraran especialment les previsions d’internacionalització, l’increment en les vendes, la millora de la competitivitat de l’empresa i la creació d’ocupació.

– Complementarietat amb altres iniciatives en matèria d’R+D+I: 0-5 punts.

Es valorarà si el projecte és conseqüència o complementa accions en matèria d’R+D+I empreses per l’empresa.

– Alineació amb polítiques mediambientals i d’innovació S3 CV: 0-5 punts.

Es valorarà que la posada en marxa dels productes nous preveja mesures de respecte mediambiental com l’ecodisseny, l’ús eficient de recursos, la reutilització i valoració de residus i subproductes, així com l’impacte previst sobre les prioritats S3 CV a les quals puga aplicar-se el projecte.

d) Característiques de l’empresa sol·licitant. Màxim: 10 punts.

– L’empresa sol·licitant disposa d’un pla d’igualtat d’oportunitats registrat, tot i que no hi està obligada segons la normativa aplicable. La puntuació només s’atorgarà en cas que es presente este pla davant de l’IVACE: 0 – 3 punts.

– L’activitat principal de l’empresa desenvolupa alguna de les línies d’actuació establides en el Pacte verd europeu que busca la transformació de l’economia de la UE amb la intenció d’un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d’aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0 – 4 punts.

– Percentatge de persones amb diversitat funcional, sobre el total de la plantilla, per damunt del mínim legal exigible: 0 – 3 punts.

ANNEX II

*Ajudes per a projectes d’innovació de pimes*

Actuació d’innovació de procés (INNOVAProC-CV)

A més de les condicions generals que establixen les bases reguladores i la resolució de convocatòria, seran aplicables per a este programa les condicions que s’indiquen a continuació.

A. Objecte

Projectes d’innovació per al desenvolupament de processos nous que tinguen resultats tangibles al final del termini d’execució del projecte.

B. Actuacions susceptibles de suport

1. Seran subvencionables els projectes d’innovació de procés plantejats en la memòria presentada per les empreses sol·licitants sempre que reunisquen els requisits previstos en l’article 32 de les bases reguladores.

2. Els projectes consistiran en la realització d’accions d’alguna d’estes tipologies:

a) Readaptació de processos mitjançant l’aplicació de metodologies de millora contínua.

b) Posada en marxa de mètodes o tècniques de producció ecoeficients de l’empresa, nous o millorats significativament, que contribuïsquen, de manera substancial, a la transició cap a una economia circular mitjançant la sostenibilitat i circularitat dels processos industrials que corresponguen a alguna de les categories d’actuació següents:

b.1) Reducció del consum de matèries primeres verges: mitjançant estratègies de circularitat com la reducció, la reutilització o el reciclatge per a allargar la vida útil dels productes o bé per a previndre el balafiament i recuperar el valor màxim dels materials utilitzant subproductes i/o materials procedents de residus.

b.2) Obtenció de productes i serveis basats en l’ecodisseny com a potenciador i element bàsic de la circularització de l’economia.

b.3) Solucions tecnològiques ecoinnovadores circulars orientades a la millora de la gestió de residus, com, per exemple, el desenvolupament de sistemes de tractament de residus que permeta incrementar i optimitzar l’obtenció de material per al reciclatge de qualitat o el desenvolupament de sistemes que impulsen la preparació per a la reutilització. Simbiosi industrial.

No seran subvencionables les actuacions destinades al tractament i regeneració d’aigües residuals.

Serà necessari que la proposta definisca un projecte de posada en marxa o readaptació de processos, mètodes o tècniques de producció per a implementar esta mena de mesures. No es consideren susceptibles de suport en esta convocatòria projectes d’inversió en equipament, actualització tecnològica de procés, ni d’eficiència energètica.

C. Requisits generals dels projectes

1. L’IVACE subvencionarà els projectes d’innovació de procés concretats en la memòria presentada per les empreses sol·licitants sempre que reunisquen els requisits que preveu l’article 32 de les bases reguladores.

2. El pressupost subvencionable del projecte, calculat com a suma dels imports susceptibles de subvenció, ha de ser igual o superior a 15.000 euros, per la qual cosa no es consideraran els projectes amb un pressupost inferior.

3. El projecte ha d’incloure necessàriament, com a costos subvencionables, despeses de consultoria i assistència tècnica.

– Per a projectes de readaptació de processos productius mitjançant l’aplicació de metodologies de millora contínua, l’import d’estes despeses ha de ser, com a mínim, igual o superior a la inferior de les quantitats següents: un 10 % del cost subvencionable total del projecte o 15.000 euros.

– Per a projectes de posada en marxa de nous o millorats significativament, mètodes o tècniques de producció ecoeficients, no s’exigix un percentatge mínim d’estes despeses, encara que s’hi hauran d’incloure necessàriament, com a mínim, alguna de les següents:

· Costos d’assistència tècnica especialitzada en coneixements tècnics en la matèria.

· Costos d’elaboració d’una anàlisi de cicle de vida (simplificat o complet) que evidencie la millora mediambiental que suposa el projecte.

· Costos de realització d’assajos, analítiques, proves de laboratori.

· Costos d’estudis de viabilitat tecnicoeconòmica i/o diagnòstics.

· Costos de tramitació necessària per a la certificació mediambiental.

4. El projecte objecte d’ajuda ha d’haver-se iniciat a partir de l’1 de gener de 2025, però no ha d’haver conclòs materialment ni haver-se executat íntegrament abans que es presente la sol·licitud.

5. Les inversions subvencionades han de mantindre’s inalterables durant els cinc anys següents al pagament de la subvenció. Este requisit s’incomplirà també si s’incorre en qualsevol de les circumstàncies següents:

a) El cessament –excepte en els casos de fallida no fraudulenta– o la relocalització de l’activitat productiva fora de la Comunitat Valenciana.

b) El canvi en la titularitat de la inversió que proporcione a una empresa o un organisme públic un avantatge indegut.

c) Un canvi substancial que afecte la naturalesa, els objectius o les condicions d’execució del projecte de manera que se’n menyscaben els objectius originals.

6. El projecte ha d’executar-se en el marc d’un desenvolupament sostenible i de foment de la conservació, la protecció i la millora del medi ambient i ha de disposar d’un certificat que declare la no afecció del projecte a la denominada ‘Xarxa Natura’, espai físic d’especial protecció mediambiental configurat així per la Unió Europea. La tramitació per a obtindre el certificat esmentat la farà l’IVACE basant-se en la ubicació del projecte aportada per l’empresa sol·licitant.

7. El projecte ha d’estar enquadrat en algun dels entorns d’especialització previstos per a l’IVACE en l’àmbit de l’R+D i innovació empresarial de l’estratègia d’especialització intel·ligent de la Comunitat Valenciana (S3CV):

1. Cap a una economia circular i baixa en carboni

2. Economia digital disruptiva

3. Comunitat Valenciana innovadora pel seu origen i destinació

4. Innovació per a les persones

8. Els projectes han de complir els principis horitzontals definits en l’article 9.4 del Reglament (UE) 2021/1060, de 24 de juny, de 2021. A este efecte, de manera general, es considera que les accions previstes en la realització dels projectes finançats per esta convocatòria són compatibles amb el principi DNSH per haver sigut avaluats com a compatibles sota l’MRR, Mecanisme de recuperació i resiliència i que respecten l'indicat en l'Annex Autoavaluació del compliment del principi de «no causar perjuí significatiu» al medi ambient (DNSH), previst en el marc del Programa Operatiu FEDER 2021-2027 de la Comunitat Valenciana..

D. Empreses beneficiàries

1. Podran tindre la consideració d’empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d’altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior a la data de sol·licitud d’ajuda.

En el cas de cooperatives que no puguen aportar l’esmentat rebut de liquidació de cotitzacions de la Seguretat Social, han d’aportar una certificació en la qual s’acredite, segons el llibre de registre de persones sòcies de la cooperativa, que almenys dues persones són sòcies treballadores des de dos mesos abans de la sol·licitud, així com el rebut de pagament mensual de la quota de la Seguretat Social en el règim especial d’autònom, corresponent al segon mes anterior a la sol·licitud.

En tot cas no han d’incórrer en cap de les prohibicions que s’establixen en l’article 13.2. de la Llei 38/2003, de 17 de novembre, i complir la resta de requisits establits en els articles 4 i 31 de les bases reguladores.

2. Les empreses beneficiàries desenvoluparan activitats enquadrades en la secció C, divisions 10 a 33, o la secció H, divisions 49 a 52, sempre que les activitats de transport i emmagatzematge siguen referides a mercaderies, de la Classificació nacional d’activitats econòmiques (CNAE 2009).

3. Quan l’activitat principal de l’empresa sol·licitant no estiga inclosa en la relació anterior, no podrà ser beneficiària de l’ajuda, llevat que aporte una còpia del formulari de l’Agència Tributària (AEAT) 036/037 d’alta o modificació en el Cens d’empresaris, professionals i retenidors, de data anterior a la sol·licitud en el qual figure un codi d’activitat equivalent a algun dels CNAE admesos, segons la correspondència entre IAE i CNAE publicada per l’AEAT, així com informació que quantifique esta activitat. A petició d'IVACE es podrà requerir a l'empresa, un informe d'auditor ROAC que quantifique esta activitat equivalent.

4. A l’efecte d’esta convocatòria, es considerarà pime l’entitat les característiques de la qual s’ajusten al que es disposa en l’annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat interior en aplicació dels articles 107 i 108 del Tractat (DO L 187, 26.06.2014).

E. Característiques de l’ajuda

1. L’ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d’empresa:

– Petita empresa: fins al 45 %

– Mitjana empresa: fins al 35 %

2. L’ajuda està subjecta al règim *de minimis*, fet que suposa que l’ajuda total *de minimis*  concedida a una única empresa no serà superior a 300.000 euros durant qualsevol període de tres anys. A l’efecte de la present convocatòria, s’entendrà per única empresa la definició que s’establix en l’apartat 2 de l’article 2 del Reglament (UE) 2023/2831 de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*.

F. Costos subvencionables

1. Conforme al que establix l’article 33 de l’Ordre 27/2016, de 25 de novembre, es consideren subvencionables els costos següents, sempre que estiguen directament relacionats amb les actuacions susceptibles de suport especificades i amb les limitacions que s’establixen a continuació:

a) Serveis externs: serveis de consultoria i assistència tècnica per a la implantació de mesures en els àmbits que s’esmenten en l’apartat B d’este annex, incloent-hi, en el cas de projectes previstos en l’apartat B.2.b, estudis de viabilitat tecnicoeconòmica, diagnòstics, anàlisis de cicle de vida, costos d’assajos i tramitacions necessàries per a certificacions mediambientals.

No es consideren en esta tipologia de costos els serveis de proveïdors de béns d’equip ni d’actius immaterials si no es justifica suficientment en la sol·licitud, i es documenta posteriorment en la justificació de l’ajuda, que el servei pressupostat com a consultoria o assistència tècnica és independent del subministrament.

b) Adquisició d’actius immaterials: serà elegible el programari de control, de captació de dades, de gestió d’indicadors i quadres de comandament relacionats amb el desenvolupament del projecte, i elprogramari relacionat amb la implantació de processos nous. Es consideraran dins d’este concepte tant llicències de programari com desenvolupament d’aplicacions i costos per ús d’aplicacions, incloent-hi en qualsevol cas els serveis d’anàlisi, parametrització i instal·lació. No es considerarà elegible l’adquisició i la implantació deprogramari de gestió tipus ERP.

c) Personal propi: despeses de personal tècnic que participe en el projecte. Es limita el cost horari de personal propi subvencionable a 50 euros/hora com a màxim. A l’efecte de concessió, el cost màxim subvencionable en este concepte serà 50.000 euros.

d) Adquisició d’actius materials. Per a projectes de millora contínua seran elegibles inversions en sensorització i automatització, i comunicacions per al control de la producció, l’adaptació d’equips productius necessaris per a implantació de la millora, i l’adquisició d’elements específics per a donar suport a les mesures de millora d’organització, comunicació i control adoptades. Per a projectes de readaptació de processos, mètodes o tècniques de producció amb criteris d’ecoeficiència previstos en l’apartat B.2.b, seran elegibles l’adquisició —o adaptació— i posada en marxa de béns d’equip necessàriament relacionats amb la implantació dels nous processos, mètodes o tècniques de producció concordes a la convocatòria, així com els serveis i subministraments materials per a disposar d’un procés verificable de la solució desenvolupada. Els actius han de quedar instal·lats en l’establiment productiu de l’empresa beneficiària a la Comunitat Valenciana. No serà elegible en esta tipologia de costos l’adquisició demaquinari ni inversions en prototips.

e) Despeses per a l’elaboració de l’informe de revisió de compte justificatiu de la subvenció, per persona auditora o empresa inscrita en el Registre oficial d’auditors de comptes, fins a un import màxim subvencionable de 1.200 euros, IVA exclòs, sempre que este cost s’haja inclòs en el pressupost presentat amb la sol·licitud d’ajuda.

2. No es consideraran subvencionables els béns i els serveis adquirits o prestats per persones, entitats o empreses vinculades amb l’empresa beneficiària, entenent per tals les que responguen a la definició de l’article 68.2 del Reglament de la Llei general de subvencions, aprovat pel Reial decret 887/2006, de 21 de juliol.

3. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos sobre la renda.

G. Instrucció i avaluació de sol·licituds. Criteris d’avaluació

1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars que indiquen cada un dels apartats del barem següent.

2. Els projectes es prioritzaran atenent els criteris que s’especifiquen a continuació i la ponderació que s’indica sobre un total de 100 punts:

a) Qualitat del projecte. Màxim: 50 punts. Llindar mínim: 20 punts.

– Grau de novetat i complexitat del projecte: 0-20 punts.

Es valorarà el grau d’intervenció en processos de l’acció proposada, així com l’aplicació combinada de diferents tècniques i eines per a millorar-los de la manera més completa i efectiva.

– Grau de definició i claredat dels objectius del projecte: 0-15 punts.

S’avaluarà el grau de definició dels objectius i de maduresa de la proposta.

– Metodologia, pla de treball i adequació pressupost: 0-15 punts.

Es valorarà la qualitat del pla de treball i l’adequació del pressupost del projecte als objectius previstos per a executar-lo correctament.

b) Viabilitat tècnica. Màxim: 20 punts. Llindar mínim: 5 punts.

– Capacitat i experiència de l’equip de treball de l’empresa que participa en el projecte: 0-20 punts.

Es valorarà l’adequació de recursos mitjançant la capacitat i l’experiència consolidada dels recursos externs i del personal de l’empresa que participa en el projecte

c) Resultats/impacte esperable del projecte. Màxim: 20 punts – Llindar mínim: 5 punts.

– Impacte econòmic dels resultats del projecte: 0-10 punts.

S’avaluarà la repercussió econòmica prevista per l’aplicació del resultat del projecte, la millora de la competitivitat de l’empresa i la creació d’ocupació.

– Alineació amb polítiques mediambientals: 0-5 punts.

Es valoraran els projectes que afavorisquen la posada en marxa de mesures de protecció mediambiental com l’ecodisseny, la simbiosi industrial, l’aprofitament de recursos i la reutilització i la valoració de residus.

– Alineació amb polítiques d’innovació S3 CV: 0 – 5 punts.

Es valorarà l’impacte previst sobre les prioritats de l’S3 CV a les quals puga aplicar-se el projecte.

d) Característiques de l’empresa sol·licitant. Màxim: 10 punts.

– L’empresa sol·licitant disposa d’un pla d’igualtat registrat, tot i que no hi està obligada segons la normativa aplicable. La puntuació només s’atorgarà en cas que es presente este pla davant de l’IVACE: 0 – 3 punts.

– L’activitat principal de l’empresa desenvolupa alguna de les línies d’actuació establides en el Pacte verd europeu que busca la transformació de l’economia de la UE amb la intenció d’un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d’aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0 – 4 punts.

– Percentatge de persones amb diversitat funcional, sobre el total de la plantilla, per damunt del mínim legal exigible. 0 – 3 punts.

ANNEX III

*Ajudes per a projectes d’innovació de pimes*

Actuació d’innovació en TEIC (INNOVATeiC-CV)

A més de les condicions generals que establixen les bases reguladores i en la resolució de convocatòria, seran aplicables per a este programa les condicions que s’indiquen a continuació.

A. Objecte

Projectes d’innovació en el desenvolupament de solucions TEIC, que tinguen resultats tangibles al final del termini d’execució del projecte.

B. Actuacions susceptibles de suport

1. Seran subvencionables els projectes d’Innovació en TEIC plantejats en la memòria presentada per les empreses sol·licitants sempre que reunisquen els requisits que preveu l’article 32 de les bases reguladores.

2. Els projectes hauran de tindre com a objecte desenvolupar solucions innovadores en l’àmbit de les tecnologies de la informació, de l’electrònica i de les comunicacions.

El resultat final del projecte haurà de concretar-se en noves aplicacions, dispositius o solucions, preparades per a la comercialització a tercers. Se n’exclouen les solucions a mesura o que puguen ser aplicades en empreses vinculades al beneficiari.

S’admetran versions noves d’aplicacions, dispositius i solucions existents, sempre que incorporen noves funcionalitats respecte de versions anteriors d’estes. Estes noves funcionalitats han de detallar-se i tindre un abast substancial; no és admissible la mera adaptació de la solució a un sector determinat.

Se n’exclouen solucions de tipus marketplace (plataformes de comercialització).

3. La comercialització de les solucions que puga arribar a produir-se després de l’execució del projecte haurà de materialitzar-se mitjançant la venda de les llicències o els dispositius el desenvolupament dels quals ha obtingut suport. S’admetrà també que la solució es comercialitze a través de fórmules de pagament per ús o similars.

C. Requisits generals dels projectes

1. L’IVACE subvencionarà els projectes d’innovació que es concreten en la memòria presentada per les empreses sol·licitants sempre que reunisquen els requisits que preveu l’article 32 de les bases reguladores.

2. El projecte significarà un nou desenvolupament per a l’empresa sol·licitant i, per tant, no realitzat amb anterioritat, per ella o les seues empreses associades o vinculades.

3. El pressupost subvencionable del projecte, calculat com a suma dels imports susceptibles de subvenció, ha de ser igual o superior a 15.000 euros, per la qual cosa no es consideraran els projectes amb un pressupost inferior.

4. El projecte objecte d’ajuda ha d’haver-se iniciat a partir de l’1 de gener de 2025, però no ha d’haver conclòs materialment ni haver-se executat íntegrament abans que es presente la sol·licitud.

5. Les inversions subvencionades han de mantindre’s inalterables durant els cinc anys següents al pagament de la subvenció. Este requisit s’incomplirà també si s’incorre en qualsevol de les circumstàncies següents:

a) El cessament, excepte en els casos de fallida no fraudulenta, o la relocalització de l’activitat productiva fora de la Comunitat Valenciana.

b) El canvi en la titularitat de la inversió que proporcione a una empresa o un organisme públic un avantatge indegut.

c) Un canvi substancial que afecte la naturalesa, els objectius o les condicions d’execució del projecte de manera que se’n menyscaben els objectius originals.

6. Només podrà presentar-se un projecte d’innovació en TEIC (INNOVATeiC-CV) per empresa sol·licitant en la present convocatòria.

7. El projecte haurà d’executar-se en el marc d’un desenvolupament sostenible i de foment de la conservació, la protecció i la millora del medi ambient i haurà de disposar d’un certificat que declare la no afecció del projecte a la denominada Xarxa Natura, espai físic d’especial protecció mediambiental configurat així per la Unió Europea. La tramitació per a obtindre el certificat esmentat la farà l’IVACE basant-se en la informació de la ubicació del projecte aportada per l’empresa sol·licitant.

8. El projecte ha d’estar enquadrat en algun dels entorns d’especialització previstos per a l’IVACE en l’àmbit de l’R+D i innovació empresarial de l’estratègia d’especialització intel·ligent de la Comunitat Valenciana (S3CV):

1. Cap a una economia circular i baixa en carboni

2. Economia digital disruptiva

3. Comunitat Valenciana innovadora pel seu origen i destinació

4. Innovació per a les persones

9. Els projectes han de complir els principis horitzontals definits en l’article 9.4 del Reglament (UE) 2021/1060, de 24 de juny, de 2021. A este efecte, de manera general, es considera que les accions previstes en la realització dels projectes finançats per esta convocatòria són compatibles amb el principi DNSH per haver sigut avaluats com a compatibles sota l’MRR, Mecanisme de recuperació i resiliència. i que respecten l'indicat en l'Annex Autoavaluació del compliment del principi de «no causar perjuí significatiu» al medi ambient (DNSH), previst en el marc del Programa Operatiu FEDER 2021-2027 de la Comunitat Valenciana.

D. Empreses beneficiàries

1. Podran tindre la consideració d’empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d’altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior al de la data de sol·licitud d’ajuda.

En el cas de cooperatives que no puguen aportar l’esmentat rebut de liquidació de cotitzacions de la Seguretat Social, han d’aportar una certificació en la qual s’acredite, segons el llibre de registre de persones sòcies de la cooperativa, que almenys dues persones són sòcies treballadores des de dos mesos abans de la sol·licitud, així com el rebut de pagament mensual de la quota de la Seguretat Social en el règim especial d’autònom, corresponent al segon mes anterior a la sol·licitud.

En tot cas no han d’incórrer en cap de les prohibicions que s’establixen en l’article 13.2 de la Llei 38/2003, de 17 de novembre, i complir la resta de requisits establits en els articles 4 i 31 de les bases reguladores.

En el cas de les pimes que acrediten el caràcter d'empresa innovadora, no s'establix un mínim de personal propi per a poder ser beneficiària.

Es considera nova empresa innovadora, les d'antiguitat inferior a cinc anys en el moment de la sol·licitud segons el criteri de còmput establit en l'article 22.2 del Reglament (UE) núm. 651/2014, que complisquen els següents requisits:

– L'empresa desenvoluparà, en un futur previsible, productes, servicis o processos nous o millorats substancialment en comparació amb l'estat de la tècnica en el seu sector i que porten implícit un risc de fracàs tecnològic o industrial.

– La seua activitat i estratègia de negoci ha d'estar basada en el domini intensiu del coneixement científic i tècnic com a factor competitiu que possibilite el desenvolupament de nous productes, servicis o processos per a la seua introducció en el mercat, excloent l'oferta de servicis d'R+D a mesura per a tercers.

El compliment dels requisits exigits quedarà acreditat si concorren alguna de les circumstàncies següents:

A) Haver rebut finançament en qualsevol dels tres últims anys a través de convocatòries públiques de suport a activitats d’R+D+i en el marc europeu, estatal o autonòmic.

B) Disposar de patent/s pròpies.

C) Haver obtingut en algun dels tres últims anys un informe motivat positiu a l’efecte aplicable de la deducció a la qual es referix l’article 35 de la Llei 27/2014, de l’impost de societats.

D) Tindre alguna de les següents certificacions en vigor en el moment de la sol·licitud:

– Empresa jove innovadora, segons especificació AENOR EA0043.

– Pime innovadora, segons especificació AENOR EA0047.

– Certificació conforme a la norma UNE166.002 de sistemes de gestió de l’R+D+i.

– Certificació d’ENISA com a empresa emergent.

E) Disposar del segell de pime innovadora en vigor en el moment de la sol·licitud.

3. Les empreses han de desenvolupar activitats enquadrades en alguna de les seccions següents de la Classificació nacional d’activitats econòmiques (CNAE 2009), aprovada mitjançant el Reial decret 475/2007, de 13 d’abril (BOE núm. 102, de 28 d’abril de 2007):

a) C - Divisions 26 a 30

b) Secció J – CNAE 5821, 5829, 6311, 6312 i divisions 61 a 62

4. Quan l’activitat principal de l’empresa sol·licitant no estiga inclosa en la relació anterior, no podrà ser beneficiària de l’ajuda, llevat que aporte una còpia del formulari de l’Agència Tributària (AEAT) 036/037 d’alta o modificació en el Cens d’empresaris, professionals i retenidors, de data anterior a la sol·licitud en el qual figure un codi d’activitat equivalent a algun dels CNAE admesos, segons la correspondència entre IAE i CNAE publicada per l’AEAT, així com informació que quantifique esta activitat. A petició d'IVACE es podrà requerir a l'empresa, un informe d'auditor ROAC que quantifique esta activitat equivalent.

5. A l’efecte de la present convocatòria, es considerarà la grandària d’empresa d’acord amb el que es disposa en l’annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat interior en aplicació dels articles 107 i 108 del Tractat (DO L 187 de 26.06.2014).

E. Característiques de l’ajuda

1. L’ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d’empresa:

– Petita empresa: fins al 45 %

– Mitjana empresa: fins al 35 %

2. L’ajuda està subjecta al règim *de minimis*, fet que suposa que l’ajuda total *de minimis*  concedida a una única empresa no serà superior a 300.000 euros durant qualsevol període de tres anys. A l’efecte de la present convocatòria, s’entendrà per única empresa la definició que s’establix en l’apartat 2 de l’article 2 del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*.

F. Costos subvencionables

1. Conforme al que establix l’article 33 de l’Ordre 27/2016, de 25 de novembre, es consideren subvencionables els costos següents, sempre que estiguen directament relacionats amb les actuacions susceptibles de suport especificades i amb les limitacions que s’establixen a continuació:

a) Serveis externs:

a.1) Serveis d’assistència tècnica, consultoria i equivalents, relacionats directament amb el desenvolupament de les noves solucions.

a.2) Registre de drets de propietat industrial, altres registres i homologacions. Únicament seran elegibles les despeses derivades de l’execució del projecte. Per tant, no es consideraran les despeses associades amb altres productes de l’empresa.

b) Adquisició d’actius immaterials: patents, llicències, know-how o adquisició de llicències de programari que resulten integrades en el producte final. No són susceptibles de suport els serveis d’allotjament o infraestructura en Cloud, ni les eines de programari necessàries per al treball propi de les persones creadores de la solució.

c) Personal propi: despeses de personal tècnic que participe en el projecte. Es limita el cost horari de personal propi subvencionable a 50 euros/hora com a màxim. A l’efecte de concessió, el cost màxim subvencionable en este concepte serà 125.000 euros.

d) Adquisició d’actius materials: components necessaris per al desenvolupament d’un prototip verificable quan el projecte així ho exigisca i que queden integrats en el prototip. Els actius hauran de quedar instal·lats en l’establiment productiu de l’empresa beneficiària a la Comunitat Valenciana.

e) Despeses per a l’elaboració de l’informe de revisió de compte justificatiu de la subvenció, per persona auditora o empresa inscrita en el Registre oficial d’auditors de comptes, fins a un import màxim subvencionable de 1.200 euros, IVA exclòs, sempre que este cost s’haja inclòs en el pressupost presentat amb la sol·licitud d’ajuda.

2. No es consideraran subvencionables els béns i els serveis adquirits o prestats per persones, entitats o empreses vinculades amb l’empresa beneficiària, entenent per tals les que responguen a la definició de l’article 68.2 del Reglament de la Llei general de subvencions, aprovat pel Reial decret 887/2006, de 21 de juliol.

3. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos sobre la renda.

G. Instrucció i avaluació de sol·licituds. Criteris d’avaluació

1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars que indiquen cada un dels apartats del barem següent.

2. Els projectes es prioritzaran atenent els criteris que s’especifiquen a continuació i la ponderació que s’indica sobre un total de 100 punts:

a) Qualitat del projecte. Màxim: 50 punts. Llindar mínim: 20 punts.

– Grau de novetat i complexitat del projecte: 0 – 15 punts.

Es valorarà el grau de novetat i millora que introduïx el projecte en l’àmbit dels productes habituals de l’empresa.

– Grau de definició i claredat dels objectius del projecte: 0 – 20 punts.

S’avaluarà el grau de definició dels objectius i de maduresa de la proposta, així com el seu grau de concisió, llegibilitat i claredat.

– Metodologia, pla de treball i adequació pressupost: 0 – 15 punts.

Es valorarà la qualitat del pla de treball i l’adequació del pressupost del projecte als objectius previstos per a executar-lo correctament.

b) Viabilitat tècnica. Màxim: 20 punts. Llindar mínim: 5 punts.

– Capacitat i experiència de l’equip de treball de l’empresa que participa en el projecte: 0 – 20 punts.

Es valorarà l’adequació dels recursos mitjançant la capacitat i l’experiència consolidada dels recursos externs i del personal de l’empresa, en relació amb l’objecte del projecte.

c) Resultats/impacte esperable del projecte. Màxim: 20 punts

– Llindar mínim: 5 punts

–  Impacte econòmic dels resultats del projecte: 0 – 10 punts.

S’avaluarà la repercussió econòmica del resultat del projecte, les previsions d’internacionalització, l’increment en les vendes, la millora de la competitivitat de les empreses i la creació d’ocupació.

– Alineació amb polítiques d’innovació S3 CV: 0 – 5 punts.

Es valorarà l’impacte previst sobre les prioritats de l’S3 CV a les quals puga aplicar-se el projecte.

– Complementarietat amb altres iniciatives en matèria d’R+D+I: 0 – 5 punts.

Es valorarà l’aplicabilitat del producte obtingut per al desenvolupament de projectes empresarials en alguna de les matèries d’innovació objecte d’esta convocatòria.

d) Característiques de l’empresa sol·licitant. Màxim: 10 punts

– L’empresa sol·licitant disposa d’un pla d’igualtat registrat, tot i que no hi està obligada segons la normativa aplicable. La puntuació només s’atorgarà en cas que es presente este pla davant de l’IVACE: 0 – 2 punts.

– L’activitat principal de l’empresa desenvolupa alguna de les línies d’actuació establides en el Pacte verd europeu que busca la transformació de l’economia de la UE amb la intenció d’un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d’aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0 – 3 punts.

– Percentatge de persones amb diversitat funcional, sobre el total de la plantilla, per damunt del mínim legal exigible. 0 – 2 punts.

– Té la consideració de nova empresa innovadora amb antiguitat inferior a 5 anys d'acord amb l'indicat en l'apartat D.2 d'este annex: 0 – 3 punts.